FI Euroopan unionin virallinen lehti C 144/5

Julkisen palvelun velvoite

(2006/C 144/03)

(ETA:n kannalta merkityksellinen teksti)

Suomen valtio (liikenne- ja viestintäministeriö) on päättänyt muuttaa säännöllistä lentoliikennettä koskevia julkisen palvelun velvoitteita, jotka se on asettanut yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti. Kyseiset julkisen palvelun velvoitteet on julkaistu 20.8.2005 ja 28.9.2005Euroopan yhteisöjen virallisessa lehdessä C 204 ja C 238.

Muutettu julkisen palvelun velvoite tulee voimaan 1. päivänä elokuuta 2006 kotimaan lentoliikenteen reitillä Helsinki-Varkaus-Savonlinna. Mikkelin säännöllistä lentoliikennettä koskeva julkisen palvelun velvoite päättyy, kun tämä ilmoitus on julkaistu.

Helsinki-Varkaus-Savonlinna -reittiä koskevat julkisen palvelun velvoitteen vaatimukset ovat seuraavat.

Lentoyhteyksien vähimmäismäärä:

Yhteyksien vähimmäismäärän Helsingin ja Varkauden sekä Helsingin ja Savonlinnan välillä on oltava suuntaansa kolme lentoa arkipäivisin maanantaista perjantaihin lukuun ottamatta arkipyhiä ja yleisiä vapaapäiviä. Yhden lennoista on oltava aikainen aamulento Savonlinna-Varkaus-Helsinki ja yhden myöhäinen iltalento Helsinki-Varkaus-Savonlinna -yhdistelmälento.

Lauantaisin tulee olla vähintään yksi lentoyhteys Savonlinnasta Varkauden kautta Helsinkiin ja sunnuntaisin vähintään yksi myöhäisillan lentoyhteys Helsingistä Varkauden kautta Savonlinnaan.

Aikataulua voidaan muuttaa jouluun ja muihin juhlapyhiin liittyvinä lomakausina kysynnän mukaan.

Kesäisin Savonlinnan oopperakauden aikana on Helsingin ja Savonlinnan välillä oltava suuntaansa vähintään kolme lentoa maanantaista lauantaihin ja kaksi lentoa sunnuntaisin. Helsingin ja Varkauden välisiä lentoja ei ole tarvetta järjestää Savonlinnan oopperakauden aikana.

Aikataulu:

Savonlinnan ja Varkauden lentoasemilta tulee päästä maanantai-perjantaiaamuisin Helsinki-Vantaan lentoasemalle ulkomaan keskeisiä jatkoyhteyksiä varten ja keskeisiltä ulkomaan lennoilta tulee päästä takaisin Savonlinnan ja Varkauden lentoasemille illalla.

Helsinki-Vantaan lentoasemalta tulee päästä maanantai-perjantaiaamuisin suoralla lennolla Savonlinnan ja Varkauden lentoasemille kello 8.30 mennessä.

Lisäksi Savonlinnan ja Varkauden lentoasemilta tulee olla maanantaista perjantaihin suorat lennot, jotka ovat kello 9.40 mennessä Helsinki-Vantaan lentoasemalla.

Helsinki-Vantaan lentoasemalta tulee olla iltapäivällä suorat lennot takaisin Savonlinnan ja Varkauden lentoasemille. Savonlinnan ja Varkauden lentoasemilta tulee olla työpäivän päätyttyä suorat lennot Helsinki-Vantaan lentoasemalle.

Lauantaiaamuisin tulee olla Savonlinnasta Varkauden lentoaseman kautta yhdistelmälento Helsinki-Vantaan lentoasemalle. Sunnuntaisin tulee Helsinki-Vantaan lentoasemalta olla myöhäisillan lentoyhteys Varkauden lentoaseman kautta Savonlinnan lentoasemalle.

Aikataulua voidaan muuttaa jouluun ja muihin juhlapyhiin liittyvinä lomakausina kysynnän mukaan.

Kesäisin Savonlinnan oopperakauden aikana on jokaisena viikonpäivänä oltava aamupäivän ja keskipäivän edestakaiset lennot Helsinki-Vantaan lentoasemalta Savonlinnan lentoasemalle. Lisäksi oopperakauden aikana on maanantaista lauantaihin oltava iltapäivälento Helsinki-Vantaan lentoasemalta Savonlinnan lentoasemalle ja illalla keskiyön jälkeen lento Savonlinnan lentoasemalta Helsinki-Vantaan lentoasemalle.

Paikkamäärä:

Lentokoneen paikkamäärän on oltava vähintään 32 paikkaa/suunta. Lennon kuukauden keskimääräinen täyttöaste ei saa ylittää 80 %. Savonlinnan oopperakauden aikana on Savonlinnan liikenteen paikkatarjontaa lisättävä päivä-, iltapäivä- ja iltakoneille siten, että tarjonta on 68 paikkaa/suunta tai paikkatarjontaa on lisättävä lentojen määrää lisäämällä siten, että tarjonnan lisävaatimus täyttyy.

Matkustajakohtaisen matkatavara- ja rahtikapasiteetin on täyteen lastatussa lentokoneessa ja normaaleissa sääolosuhteissa oltava 8 kg käsimatkatavaraa ja vähintään 20 kg ruumaan kuormattavaa matkatavaraa.

Lippujen hinnat ja lipunmyynti:

Yhdensuuntainen Savonlinnan ja Helsingin välinen lippu ja yhdensuuntainen Varkauden ja Helsingin välinen lippu saa maksaa kaikkine veroineen ja maksuineen enintään 160 euroa. Halvempia lipputyyppejä on oltava tarjolla vähintään 25 % lippumäärästä.

Liikenteenharjoittajan on sovittava julkisen palvelun velvoitteen reittiä koskevasta interline-järjestelystä vähintään yhden sellaisen liikenteenharjoittajan kanssa, joka hoitaa lentoliikennettä Helsinki-Vantaan lentoasemalta. Interline-sopimuksessa on oltava samat tai vastaavat ehdot, ja reitin lennoista perittäviin hintoihin on sovellettava kansainvälisten määräysten mukaista määräsuhdejärjestelmää. Liikenteenharjoittajan on tehtävä interline-sopimus kaikkien sitä haluavien, Helsinki-Vantaan lentoasemalta liikennöivien lentoliikenteen harjoittajien kanssa samoin tai vastaavin ehdoin. Liikenne- ja viestintäministeriöllä on oikeus saada valvontaa varten liikenteen harjoittajalta tarpeelliset interline-sopimuksia ja niiden ehtoja koskevat tiedot.

Lentoliikenteen harjoittajalla tulee olla käytössään kansainvälinen Suomessa voimassa oleva paikanvaraus- ja lipunkirjoitusjärjestelmä sekä IATA-interline –sopimus mukaan lukien jatkoyhteyden läpihinnoittelu ja matkatavaroiden jatkoselvitys. Tiedot lippujen hinnoista ja liikenteen aikataulusta on oltava kansainvälisessä paikanvaraus- ja lipunkirjoitusjärjestelmässä.

Lentoliikenteen harjoittajalla tulee olla ainakin yhden Helsinki-Vantaan lentoasemalta ulkomaan kohteisiin lentävän yhtiön kanssa jatkoyhteyksien läpihinnoittelua koskeva yhteistyösopimus.

Lentojen myynnissä on käytettävä vähintään yhtä tietokonepohjaista paikanvarausjärjestelmää.

Palvelun jatkuvuus:

Liikenteen harjoittaminen kyseisillä reiteillä edellä mainittuja julkisen palvelun velvoitteita noudattamatta voi johtaa hallinnollisiin tai oikeudellisiin seuraamuksiin.

Lentoliikenteen harjoittajien, jotka aikovat lopettaa säännöllisten lentoliikennepalvelujen tarjoamisen näillä reiteillä, on ilmoitettava tästä Suomen ilmailuviranomaiselle viimeistään kuusi kuukautta ennen lentoliikenteen lopettamista.

Toimintarajoitteisten henkilöiden mahdollisuudet käyttää palvelua:

Lentoliikenteen harjoittajan on varmistettava, että toimintarajoitteisten henkilöiden tarpeet otetaan huomioon.